khistorydata/jeongjo-sjw-relations huggingface dataset:
정조 2년
李鎭衡。以義禁府言啓曰。明日七日製時。本府都事。皆爲赴擧。武都事一員。本府入直。而當直入直都事及公事回公都事。無以推移。假都事二員。令該曹。依例差出。以爲分排之地。何如。傳曰。允。
정조 2년
戊戌七月初四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。宣傳官別軍職新除後。例有別試射。故今日將欲爲之。而雨勢如此。恐難開場矣。國榮曰。此不過驟雨。晩後似當開霽矣。上曰。宣薦內禁衛。亦皆待令乎。國榮曰。番將方領率來待矣。上曰。左承旨。永淑門外待令。訓將及應射諸人。靑陽門外待令事。分付。命退去。諸臣以次出。
정조 2년
戊戌七月初四日辰時。上御暎花堂。內試射入侍時。行都承旨洪國榮。行左承旨鄭民始。記事官鄭東浚徐龍輔金勉柱。以次進伏訖。上曰。訓將入侍。賤臣。承命出去。與訓鍊大將具善復進伏。上曰。今日卽內試射。故特召卿參試矣。命宣傳官執鼓。應射武臣。以次進射。命民始書傳敎曰。三製旣未設行。七製。適値齋戒。明日泮宮。命行七日製。今番通方外赴擧事。分付成均館。又命書曰。一向圓點。殊非弛張之道。雖命通方外。隨從及書手。若或因此闌入。則當隨現重繩。以此豫爲嚴飭。上曰。宣傳官金峻岳。擧行慢忽。奏對駭然。汰去。出榻敎命書傳敎曰。薦旣完矣。罰亦施矣。前宣傳官李長燁李儒敬等。下敎蕩滌。試射訖。命書傳敎曰。新舊別軍職內試射時。柳葉箭沒技比較居首。六兩三矢入格別軍職具純。依例加資。口傳下批。又命書曰。內乘別軍職宣傳官秋等內試射時。六兩三矢沒技南行宣傳官申鴻周。依例直赴殿試。居首別軍職具純。纔已加資。勿論。又命書曰。新舊別軍職別試射時。六兩三矢入格別軍職林世載。旣已資窮。半熟馬一匹面給。上曰。在外禁軍將改差。口傳差出。宣傳官有闕之代。亦爲口傳擇差。出榻敎命書傳敎曰。滯囚可悶。金吾堂上。未差之代。政官牌招開政。詞訟劇地。委屬可悶。受由左尹許遞。今日政差出。命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。右承旨洪檢式暇。左副承旨金思穆坐。右副承旨蔡弘履坐直。同副承旨李鎭衡坐。注書柳孟養藥院直鄭東浚仕直。事變假注書李百亨仕。
정조 2년
李鎭衡啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 2년
又啓曰。大司憲金魯鎭呈辭。執義兪彦鏶。掌令金鍾厚。申熤在外。持平金翊休傳旨未下。徐有鍊呈辭。今日以監察茶時之意。敢啓。傳曰。知道。
정조 2년
傳于李鎭衡曰。柑製節製科次。有大提學時。則兩館提學。同爲科次之意。該房啓辭請牌。古例然也。此昭載於古事及堂後日記。今番七日製收券科次。亦是大提學行公之時。則該房所當請牌提學。而迄無稟啓。豈其事屬久遠。未能知考。而比又無文衡科次之事。昧於是規之致歟。知入。
정조 2년
以備忘記。傳于鄭民始曰。朝者雨下。爲念儒生之沾濕。問其雨具許入與否。則試所承旨。已許入云。許入固其勢也。而泮宮奉命。無異殿庭。則何不一番稟啓。一邊許入乎。難免擅率之責。試所承旨金思穆推考。
정조 2년
金思穆啓曰。臣奉命與大提學徐命膺。偕往泮宮。儒生試取。收劵二百九十一丈捧入之意。敢啓。傳曰。知道。
정조 2년
傳于李鎭衡曰。大提學左承旨試所承旨。同爲入侍。
정조 2년
以賓廳講頉稟。傳于鄭民始曰。明日來會。
정조 2년
鄭民始啓曰。明日次對。兩司無進參之員。除在外傳旨未下疏批未下外。大司憲金魯鎭。待開門牌招。何如。傳曰。允。
정조 2년
以持平金翊休。司諫洪彦喆。正言洪樂淵李洪載等。牌不進罷職傳旨。傳于李鎭衡曰。只推。
정조 2년
傳于鄭民始曰。入格儒生入侍。
정조 2년
蔡弘履。以弘文館言啓曰。副應敎朴天衡。副校理洪明浩。旣有只推之命。與新除授修撰李儒慶。一體牌招察任。何如。傳曰。允。
정조 2년
鄭民始。以兵曹言啓曰。內禁衛將李聖師。身病猝重。旬月之內。勢難供職。呈狀乞遞。宿衛輪番之任。不可久曠。今始改差。何如。傳曰。允。
정조 2년
戊戌七月初五日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。國榮曰。昨日內禁衛。以後日待令事下敎。而番將誤聽。以今日待令。今方領率來待矣。上曰。雖是誤聽。許多內禁衛。旣已入來。今日試射無妨矣。國榮曰。今日擧行。雖甚便好。雨勢尙未開霽。似難開場矣。上曰。左承旨入侍。出榻敎上曰。大司成李義弼。牌招。先進去後謝恩。出榻敎左承旨鄭民始進前。上曰。內禁將。誤聽昨日下敎。今方領率入來云。故將欲試射。而昨日下敎。何以傳之。而至於誤聽耶。民始曰。以後日待令。分明分付矣。番將誤聽。領率而來。極爲駭然。故俄者招番將責之。還爲逐送矣。上曰。旣已出送。則不必更召矣。命書表題。擬漢群臣賀大封同姓。上曰。注書持此題。傳于左副承旨。與大提學。偕往太學。儒生試取以來。隨從寫手嚴禁事。亦爲分付。命退去。諸臣以次出。
정조 2년
戊戌七月初五日未時。上御誠正閣。科次入侍時。大提學徐命膺。校理嚴思晩。副修撰沈豊之。行左承旨鄭民始。左副承旨金思穆。記事官鄭東浚徐龍輔金勉柱。以次進伏訖。命思晩豊之對讀。命命膺考券。上曰。今日提學。何不自政院請牌乎。命膺曰。未能記憶而然矣。上曰。昭載於政院日記及該房古事。而致此疎率。似是未諳前例而然矣。民始曰。果未得記憶。而致此疎率。不勝惶恐矣。考券訖。命思穆坼封。命書傳敎曰。七日製居首進士尹克謙。直赴會試。之次進士任晦周。幼學李義常。各給二分。上曰。入格儒生。竝令來待。命退。諸臣以次退出。
정조 2년
戊戌七月初五日酉時。上御誠正閣。入格儒生入侍時。右副承旨蔡弘履。記事官鄭東浚徐龍輔金勉柱。進士尹克謙任晦周。幼學李義常。以次進伏訖。命克謙進前。上曰。做表幾何。克謙曰。做三百餘首矣。命誦入格表。晦周進前。上曰。於表有工程乎。晦周曰。別無工䄇。而所作僅止五六十首矣。義常進前。上曰。做表幾何。義常曰。未過三十首矣。命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。右承旨洪檢式暇。左副承旨金思穆坐。右副承旨蔡弘履坐。同副承旨李鎭衡坐直。注書柳孟養藥院直鄭東浚仕直。事變假注書李百亨仕。
정조 2년
傳于鄭民始曰。中官方得賢。誤踏啓字。推考。
정조 2년
以副應敎朴天衡。副校理洪明浩。修撲李儒慶。牌不進罷職傳旨。傳于李鎭衡曰。只推。
정조 2년
以平安監司狀啓。成川代谷里居幼學朴彰仁等渰死事。傳于蔡弘履曰。令本道恤典擧行。
정조 2년
以禁府議處啓目。傳于鄭民始曰。照律以草記爲之。
정조 2년
鄭民始。以御營廳言啓曰。本廳射講時。柳葉箭連五巡全布人。別單書入之意。敢啓。傳曰。知道。
정조 2년
戊戌七月初六日。兼春秋張顯慶。義禁府啓目。司憲府監察李瑞白李天晟宋持常鄭益祚等。拜表時不參。因傳敎拿處。嚴問之下。泛稱遲晩。刑推得情何如啓。傳曰。付過放送爲良如敎。
정조 2년
義禁府啓目。廂庫中官金麗兌金始采等。因傳敎拿處。嚴問之下。泛稱遲晩。刑推得情何如啓。傳曰。付過放送爲良如敎。
정조 2년
戊戌七月初六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。多日陰雨。百穀想必傷害。言念民事。誠爲可悶。國榮曰。方當發穗成實之時。冷雨成霖。農事有判歉之慮。今年若未免凶。則蒼生之顚連。必矣。誠爲哀矜矣。上曰。六月以後。雨水適中。竊冀秋登矣。霖酌成災。憂悶不可言。國榮曰。連歲飢荒。朝野之憂。誠切迫矣。上曰。領相之病。近日何如云耶。國榮曰。所患痁疾。尙未離却。故今日不得入來云矣。上曰。鑄錢始役乎。國榮曰。今方始鑄云矣。上曰。鑄錢本欲生財。而反爲耗財。其弊不可勝言。今番則旣始之事。不可中止故。不得已許鑄。而其中許多弄奸之弊。不一而足。監官別擇嚴飭然後。挾鑄之弊。不至狼藉矣。國榮曰。監官雖別擇嚴飭。若符同下輩。從中舞弄。則可謂莫可奈何矣。上曰。亦不無此等之弊矣。上曰。大臣備局堂上引見。出榻敎命退去。諸臣以次出。
정조 2년
戊戌七月初六日巳時。上御熙政堂。大臣備局堂上引見入侍時。左議政徐命善。右議政鄭弘淳。兼禮曹判書李景祜。判中樞府事蔡濟恭。知中樞府事具善復。行戶曹判書具允鈺。行工曹判書洪樂性。刑曹判書鄭光漢。行副司直鄭好仁。判尹金華鎭。行都承旨洪國榮。開城留守兪彦鎬。行副司直李漢膺。訓鍊都正李柱國。禮曹參判徐浩修。左尹李普行。行副司直柳戅。校理嚴思晩。行左承旨鄭民始。記事官鄭東浚。事變假注書李百亨。記事官徐龍輔金勉柱。以次進伏訖。命善等進前曰。日間聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上曰。領相之病。今日何如云耶。命善曰。少似有減。而尙未快復云矣。上曰。今日有何回啓者乎。命善曰。此守禦使洪樂性。摠戎使李國賢。江華留守李福源。京畿水使洪秀輔。永宗僉使李文爀。秋操稟啓也。行操已過多年。秋農庶望登稔。詰戎重政。固當依例擧行。而適値幸行之時。自多用民之事。不可無顧恤之道。今番則合操及水陸操。竝姑停止之意。分付。何如。上曰。依爲之。出擧條命善曰。瀋陽路程日子。盛京禮部咨文。纔已出來矣。撰出回咨。定禁軍騎撥下送于灣府。便之轉致于鳳城。何如。上曰。依爲之。出擧條弘淳曰。祭享所用中脯。體樣長短之不齊。固已未安。而臣方待罪太廟提擧。故取見朔祭所用中脯。則所造全不堅精。或有手摺而片破者。事極寒心。不可無懲勵之道。當該造脯官。拿問處之。下屬。令攸司科治。何如。上曰。依爲之。出擧條上曰。禁御兩營騎士節目。已爲消詳乎。國榮漢膺曰。向因大臣所奏。以兩營騎士節目之頗有掣礙之端。有更爲稟處之命矣。臣等旣已爛商。就元節目中。略加添刪矣。以此啓下。何如。上曰。依爲之。出擧條允鈺曰。年分事目。匪久當啓下矣。敬差官差送與否。稟定然後。可以擧行。今番則。何以爲之乎。敢稟。上曰。依近例爲之。可也。出擧條允鈺曰。鑄錢今方始役。已爲出本。而自前或有經稟其大小之例。自政院封入乎。上曰。唯。第望今番則卿等着意蕫飭。無至延拖歲月。得免奸僞之益滋焉。訓將亦方蕫察是役。此時武將。雖曰承乏。若復如前慢忽。勢難饒貸。豫須知悉。愓念擧行。可也。樂性曰。南漢軍餉庫鋪板事。旣承後日次對更稟之敎。故敢此仰達矣。以壬辰年所劃給米五百石。逐年分排。僅鋪五百六十餘間。而目今未鋪板庫舍。爲四百間矣。不可不繼鋪。而所入物力。本營實無辦出之道。自朝家。以某樣穀中。區劃然後。可免中止之患。下詢大臣處之。何如。上曰。大臣之意。何如。左議政徐命善曰。五百石。旣已盡用。而尙有未鋪之庫。則勢將更爲區劃。而軍餉元數。不可每每割給。兩西添餉條中。限三百石除出。以爲依前分排。逐年繼鋪之地。似好矣。右議政鄭弘淳曰。添餉條已作米者。雖未及會錄。不可取用。就未及作米者。依此數除出爲當矣。上曰。依爲之。出擧條命光漢進前。上曰。卿等日前。以私掘定配者。有所奏達者。而先朝癸巳年受敎中。以私掘露棺之罪。不可遇赦卽放。待十年入於放秩。而此不過一時下敎。故卿等日前。以十年則太過。以五年爲限爲好云。而今此放未放中。私掘者。亦入仍秩。何也。光漢曰。此則臣不能詳審矣。上曰。各道亦然。此則不可不一問。命書傳敎曰。諸道私掘文案中。無露棺二字。而用露棺之律者甚多。道各異例。難免照律不審之失。其在重獄體之道。不可不問其委折。伊時諸道當該監司。一竝緘辭推考。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨洪檢坐直。左副承旨金思穆坐。右副承旨蔡弘履坐直。同副承旨李鎭衡坐。注書柳孟養藥院直鄭東浚仕直。事變假注書李百亨仕。
정조 2년
李鎭衡啓曰。大司憲金魯鎭呈辭。執義兪彦鏶。掌令金鍾厚申熤。在外。持平金翊休徐有鍊。傳旨未下。今日以監察茶時之意。敢啓。傳曰。知道。
정조 2년
又以義禁府言啓曰。本府議處啓目。照律以草記爲之事。命下矣。時囚罪人金履素。均役事目。何等嚴重。而營裨之橫斂海民。至於九百九十餘兩之多。而矇不檢飭之罪。在所難免。以此照律罪。取考律文。則大明律不應爲條。有曰。凡不應得爲而爲之。事理重者。杖八十。大典推斷條。有曰。犯私罪。杖八十奪告身三等。犯枉法受贜外。笞杖竝收贖。趙武範。身爲大祝。謂有身病。不爲受香。揆以分義。極爲可駭。以此照律罪。取考律文。則大明律祭享條有曰。凡大祀及廟享。其已承告示。而失誤行事者。杖一百。大典推斷條。有曰。犯私罪。杖一百決杖。告身盡行追奪。先朝受敎內。王府決杖。代以金贖。鄭弘淵。還穀法意。何等嚴重。而身爲守宰。反作虛錄之數。至於二千四百餘石之多。事極可駭。以此照律罪。取考律文。則續大典倉庫條有曰。虛錄反作守令。徒三年定配。又五年禁錭。大典推斷條有曰。犯私罪。杖一百以上之罪。告身盡行追奪。權禛。均役以後。箭基之私卷賈賣。禁令至嚴。而憑藉舊卷。捧價六百兩斥賣者。已極可駭。奴屬輩。從中侵漁之數。至於五百七十餘兩之多。而又不能禁戢。揆以法例。實難容貸。以此照律罪。取考律文。則續大典魚鹽條有曰。漁箭鹽盆私出立案者。毋論新舊。一竝爻周。或有更出立案者。或稱地主基主。自捧稅者。竝以冒占公田律論。大明律盜賣田宅條。有曰。侵占係官田宅者。罪止杖一百徒三年。不應爲條有曰。凡不應得爲而爲之。事理重者。杖八十。名例有曰。二罪俱發。以重者論。大典推斷條有曰。犯私罪。杖一百以上之罪。決杖。告身盡行追奪。先朝受敎內。王府決杖者。代以金贖矣。金履素段。杖八十收贖。奪告身三等放送。趙武範段。杖一百收贖。告身盡行追奪放送。鄭弘淵段。告身盡行追奪。又五年禁錮。江原道寧越府楊淵驛。徒三年定配。權禛段。從重論。杖一百收贖。告身盡行追奪。全羅道臨陂縣蘇安驛。徒三年定配。而以議啓內辭意。具罪目。依例發遣府羅將。押送于各其配所。何如。傳曰。允。
정조 2년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而宗廟秋享大祭。齋戒相値。不得爲之之意。敢啓。傳曰。知道。
정조 2년
傳于蔡弘履曰。右承旨入侍。
정조 2년
戊戌七月初七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。騎士取才。何日爲之乎。國榮曰。明將爲之矣。上曰。禦營廳。亦同爲之乎。國榮曰。然矣。上曰。禮房承旨。馳詣宗廟永寧殿。奉審後。祭物祭器看審。諸執事進排官。摘奸以來。出榻敎國榮曰。昨聞義州。背持久勤。送于權管云。背持之不計風雨寒暑。晝夜捨命往來者。只冀久勤。而銓曹不送于僉萬戶。以薄劣權管。塞責而止。聞甚矜惻矣。上曰。自前背持久勤。必擇稍厚邊將除送。非但柔遠之意。以酬其勤勞。而近來銓官。不念此意。盡歸薄地。誠甚慨然矣。命退去。諸臣以次出。
정조 2년
戊戌七月初七日戌時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卽見兩司玉堂箚子。則以禶妻放釋事。力言爭執。而三司何其不體予意。若是煩聒。良可訝也。國榮曰。聖上處分。雖出於惻怛之至意。而三司乃執法之地。豈容泯默而已乎。上曰。今日前後廂換陣時。旗鼓約束。不啻丁寧。而及其揮旗嗚鼓之際。禁營則以鄕軍之不閑節制者。亦能見旗而知趨。聞鼓而知進。趁卽向前。而至於訓局。皆是宿兵鍊卒。而揮旗則不識向方。嗚鼓則不解號令。行陣之首尾顚倒。軍卒之往來紛挐。殆不成軍容。良可寒心。國榮曰。臣營。則駐軍處頗近。故卽應旗鼓之耳目。幸免前後之倒錯。訓局則許多軍卒。連亘數里。將令所及。或不無遲延之患。此則事勢似然矣。命讀諸道狀啓。國榮讀奏。命退去。諸臣以次出。
정조 2년
戊戌七月初七日二更四點。上御誠正閣。右承旨入侍時。右承旨洪檢。記事官鄭東浚徐龍輔金勉柱。以次進伏訖。命書傳敎曰。予之展禮伸情之事。在此祀典。而因予調理。親灌之禮。未克行焉。顧予如不祭之歎。當何如哉。大抵享祀之道。惟在虔誠。雖於攝儀之際。苟能十分致虔而致誠。則何異躬享。我朝享禮。禮儀孔備。晨祼未畢。已至天明。自灌以後。易致怠忽。以此意。分付廟司。使之傳于獻官。九成如式。三獻如儀。以至諸執事。咸效駿奔之義。以體予如不祭之嘆。俾各虔誠行事。上曰。此傳敎。自政院。另謄一本。卽爲分付廟司。以爲外儀前。傳于大臣之地。可也。命退。諸臣以次退出。
정조 2년
洪檢啓曰。大司憲金魯鎭呈辭。執義兪彦鏶。掌令金鍾厚申熤。在外。持平金翊休徐有鍊。傳旨未下。今日以監察茶時之意。敢啓。傳曰。知道。
정조 2년
李鎭衡啓曰。十一日影幀告動駕。酌獻禮祭文。及移奉永禧殿後。親祭祭文。當爲製進。而大提學徐命膺疏批未下。藝文提學黃景源。卽爲牌招。使之製進。何如。傳曰。允。
정조 2년
鄭民始啓曰。臣依定式進詣仁政殿月臺。入直禁軍。戎器點考。則皆無頉。仍以傳敎內辭意勞問。亦皆好在云矣。敢啓。傳曰。知道。
정조 2년
傳于鄭民始曰。特敎問啓之下。所對全不成樣。疏房之退托。至於再三。而終不修納云。極爲寒心。御營大將李漢膺。從當處分。卽爲催促以入。
정조 2년
又傳于曰。御營廳事。誠萬萬駭然矣。朝者下敎之事。尙今遲滯。非但紀律之寒心。御將之不畏法慢君命。非止一再。其委折。御營大將李漢膺處。卽爲問啓。
정조 2년
鄭民始啓曰。御營廳事。誠萬萬駭然矣。朝者下敎之事。尙今遲滯。非但紀律之寒心。御將之不畏法慢君命。非止一再。其委折。御營大將李漢膺處。問啓事。命下矣。問于御營大將李漢膺處。則以爲薦名色。知入下敎之下。不能趁卽擧行。尙今遲滯之罪。萬死無惜。臣常時紀律解弛。科場申飭。不得嚴束。莫非臣昏謬不識之罪。臣本魯鈍。前後奉公之不勤。致勤聖敎。尤合萬死。惶恐待罪云矣。敢啓。傳曰。知道。
정조 2년
傳曰。洪國榮曰。都承旨入侍。
정조 2년
傳于李鎭衡曰。御將下敎前。有校吏囚禁之命矣。今則有御將方欲處分之敎。校吏滯囚可悶。姑爲參酌放送。
정조 2년
李鎭衡。以御營廳言啓曰。本廳有薦騎士取才入格之人。別單書入之意。敢啓。傳曰。知道。
정조 2년
又以弘文館言啓曰。副應敎朴天衡。副校理洪明浩。修撰李儒處。旣有只推之命。修撰李泰永。自鄕上來。竝卽牌招察任。何如。傳曰。允。
정조 2년
又以宗簿寺官員。以提調意啓曰。卽接全羅道觀察使鄭元始啓下狀本。則今番雨水後。茂朱赤裳山城璿源閣。前面第一間道里外。第十椽十一椽。後面道里外第四椽。滲漏云。莫重璿閣。如是漏傷。雖甚驚慮。而此是楹外椽木。若干雨漏處。則不必開閣修政。發遣郞廳一款。姑爲安徐。依頃日下敎。定式令地方官及史閣參奉。眼同修改後狀聞事。分付該道監司。何如。傳曰。允。
정조 2년
鄭民始。以兵曹言啓曰。卽接西所衛將牒報。則曜金門北邊宮墻三間許。因雨頹落云。令紫門監。爲先以堅實把子。各別圍排。急速修築。而金虎門入直砲手十五名除出。限修築間。嚴加守直之意。敢啓。傳曰。知道。
정조 2년
又以兵曹言啓曰。卽接西所衛將牒報。則曜金門北邊宮墻。昨日頹落三間。則已把守。而其連接處。上邊宮墻一間許。今曉又爲頹落云。今紫門監。一體堅實圍排。竝卽修築。而金虎門入直砲手十五名。旣已把守。另加守直之意。分付。何如。傳曰。允。
정조 2년
又以訓鍊都監言啓曰。都監分授都城肅淸門西邊體城頹落處。今月初八日。始役改築之意。敢啓。傳曰。知道。
정조 2년
又以兵曹言啓曰。今七月十一日。永禧殿擧動時。本曹補把京畿驛馬十五匹。依例入把之意。分付本道。何如。傳曰。允。
정조 2년
又以刑書言啓曰。諸道私掘文案中。無露棺二字。而用露棺之律者。難免照律不審之失。當該監司。一竝緘辭推考事。命下矣。取考各道放未放啓本。則自京畿發配於平安道祥原郡罪人李世健。自黃海道發配於泰川縣罪人李聖聃。自全羅發配於江原道伊川府罪人朴好萬等罪名中。只有私掘二字。而無露棺等語。則直以流三千里勘律者。事涉不察。當初發配道臣。令各該道。現告回移。依傳敎發緘後。稟處。何如。傳曰。允。
정조 2년
李鎭衡。以承文院官員。以提調意啓曰。院寫字官前銜李垣崔昌遠崔宗赫趙元魯李權李時哲尹廷赫洪廷運。陞實代。肄習洪復運李棡張濬吳載逵朴希聖朴明錫方處正朴希敏。依倒陞補。付軍職冠帶常仕。學生金廷弼劉復基金仁得李快悅李快敬朴致成洪夢麟。筆才頗有成就之望。屬于本院肄習。使之鍊業。何如。傳曰。允。
정조 2년
又啓曰。院寫字官實訓長洪仁基遷轉代。預差訓長鄭志胤。陞差。預差訓長之代。以前預訓長李宗賓差定。以爲勸獎之地。何如。傳曰。允
정조 2년
又以觀象監官員。以領事提調意啓曰。天文學兼敎授李應白遷轉代。禁漏官。旣已當次矣。前兼敎授李寅邦。術業頗精云。依例差下。使之付軍職。冠帶常仕。何如。傳曰。允。
정조 2년
兵曹判書李徽之疏曰。伏以臣聞。人有疾痛必號父母者。身固不能耐苦。情所不能禁聲也。今臣有憂悶懇迫。不啻疾恫之在躬。殿下於臣。父母也。臣安得不疾聲而哀號也哉。臣以謏才蔑學。遭遇聖明。未酬涓埃。徒荷寵眷。遨遊兩銓。伎倆畢露。見帶之職。半年于斯。都政又再。銓家瓜期。報亦太晩。而三度加給之命。遽出格外。臣誠惝怳。罔知措躬。噫。戀寵耽榮。久據匪分之職。誠爲識者之指笑。而執盈履滿。不思自止之義。亦有造物之猜忌。過福之災。僨事之慮。一念靡定。若鉤在喉。欲遞之願。如渴求飮。且臣筋力殆盡於積㾕。精神頓耗於益衰。雖欲强策老㹀。復向太行。而其奈顚蹶於中途。軸折箱破。無望其載輸何。殿下於斯時。臣身雖不足恤。於國事。亦豈不愍然動念耶。玆陳悶蹙之忱。仰瀆崇嚴之聽。伏乞天地父母。察臣由中之懇。特垂體下之政。亟遞臣職。以幸公私。不勝大願。臣無任屛營祈懇之至。答曰。省疏具悉。卿其勿辭行公。
정조 2년
吏曹判書李重祜疏曰。伏以臣冒過大政。得撤辭單。裭鞶之恩。計日以俟。乃於顒祝之際。遽承加由之命。臣誠狼狽失圖。罔知攸措。噫。臣之本末長短。竊想聖鑑。已盡俯燭。性甚鈍滯。事多昏憒。何嘗一毫彷彿於銓衡之任哉。數年以來。誤恩荐加。前後叨冒。至再至三。非不欲彈竭駑鈍。圖報萬一。而其奈才不稱器。識未周事。每一行政。瘡疣輒出。雖荷聖度天大。曲賜寬假。而中心悚恧。若無所容。又當都政之踰月。辭免無路。雖不得不黽勉挨過。而精神衰短。擧行顚錯。退而點檢。尤誨多端。縮伏累日。恭俟嚴譴。而不惟不加之罪。乃反紆之以格外之恩。臣尤不勝惶隕悶隘之至。一經享察。便卽引遞。自是銓家之故常。況如臣之屢試蔑效者。尤當斥退之不暇。今若憑恃寵靈。因仍盤礴。則過分之災。猶屬臣一己之私。而其於僨國事辱聖簡何哉。反復思惟。義在必遞。玆敢披瀝肝血。仰瀆宸嚴。伏乞聖明。察臣言之非出假飾。諒銓職之不宜暫曠。亟賜遞改。以行公私。不勝大願。臣無任屛營祈懇之至。答曰。省疏具悉。卿其勿辭行公。
정조 2년
戊戌七月初八日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨日傳敎。已言之。而今番秋享。業欲親行矣。爲病後調理之計。不得躬親將事。情禮俱缺。國榮曰。聖心悵缺。安得不然。而患候復常不久。此時達宵行禮。則必有添傷之慮。臣等向日仰奏。蓋爲此也。上曰。今日騎士取才。何處爲之乎。國榮曰。將於北營設行矣。上曰。今日內可以了當乎。國榮曰。擧案不多。一日內。似當畢試矣。命退去。諸臣以次出。
정조 2년
戊戌七月初八日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。惠慶宮。以暑症。方靡寧。膈氣上升。煩熱且劇。至於粥水剌。不得善進。極爲焦悶。國榮曰。諸般症候。若是不輕。伏不勝憂慮。上曰。奉朝賀。近日有病。頗危重云。故自聞此報。晝夜用慮。有此靡寧之候。尤切悶迫。國榮曰。令醫官。議定湯劑。似好矣。上曰。吳道炯康命吉入侍。賤臣承命而出。與吳道炯康命吉進前。上曰。惠慶宮氣候。以暑症靡寧。膈氣上升之候。方苦。煩熱之症兼發。水剌不得進御。有何當劑之可用者乎。道炯對曰。此是暑氣壅滯之候。淸暑六和湯。加羌活川芎進御。則爲穩當矣。上曰。膈氣上升之症。最是切悶。六和湯。不過治暑之劑。亦有利於降氣者乎。道炯曰。本方中黃連藿香。不但治暑。可以旋斡氣度。連進四五貼。則膈候自可快解矣。上曰。惠慶宮進御淸暑六和湯。加羌活川芎各一戔五貼製入。出榻敎上曰。今日取才入格幾何。國榮曰。試記姑未修正。故未知其幾人入格矣。命退去。諸臣以次出。
정조 2년
行都承旨洪國榮宿衛所直。行左承旨鄭民始齋宿。右承旨洪檢齋宿。左副承旨金思穆齋宿。右副承旨蔡弘履齋直。同副承旨李鎭衡齋直。注書柳孟養藥院直鄭東浚齋直。事變假注書李百亨仕。
정조 2년
以香室初十日。養志堂告動駕酌獻禮。受押單子。同日永禧殿親祭受押單子。傳于李鎭衡曰。親押。
정조 2년
傳于鄭民始曰。行副司直徐有防入侍。
정조 2년
傳于李鎭衡曰。副修撰鄭志儉來待。
정조 2년
鄭民始啓曰。御營大將李漢膺罷職事。命下矣。將兵之任。不可無一時摠察之人。何以爲之。敢稟。傳曰。訓鍊大將兼察。
정조 2년
又啓曰。御營大將。以訓鍊大將兼察事。命下矣。訓鍊大將具善復。卽爲牌招聽傳敎。何如。傳曰。允。
정조 2년
吏曹口傳政事。以徐有防李養鼎爲分承旨。兪恒柱爲分兵曹參議。徐懿大爲分兵曹正郞。
정조 2년
兵曹口傳政事。以金光國爲分副摠管。徐有龍爲分都事。
정조 2년
以申大龜權儐爲分假注書。
정조 2년
分假注書申大龜在外代。以李敏采爲分假注書。
정조 2년
傳于蔡弘履曰。右副承旨。與玉堂沈念祖入侍。
정조 2년
兵曹口傳政事。以李長爀爲內禁將。李策柳鎭說許冥曺命楫爲五衛將。
정조 2년
鄭民始。以兵曹言啓曰。再明日動駕時。禁軍將。不可不備員。而內禁衛將一員。今方有闕。口傳差出。以爲領軍侍衛之地。何如。傳曰。允。
정조 2년
又以兵曹言啓曰。再明日動駕時。侍衛不可不備。而五衛將柳爾冑。前任尙州營將。李漢明爲任蒜山僉使。李光洙前任洪忠監營中軍。俱未上來。無以推移。竝今姑改差。與一員未差之代。口傳差出。以爲備員侍衛之地。何如。傳曰。允。
정조 2년
敎三道統制使張志恒書。王若曰。湖堧賜環。旣回譴罰之意。海閫授鉞。爰畀統制之權。奚但爲簪履之復收。蓋欲使鎖鑰之益壯。惟卿三世將種。一心王家。平日以貞確自持。在家如對戰陣。中歲爲奸兇所忤。出門不涉勢道。重寄迭居諸營。元戎之威望旣洽。嵬秩纔陞入座。初服之眷毗冞深。迨軍實偶閱於繡衣。而將符遽替於玉玦。流來之謬例相襲。固知非私用之歸。行遣之薄勘姑施。祗欲示公體之重。類魏尙上幕府之失。不足深訾。念圖變作干城之材。寧容終棄。方赦典經雷雨之澤。宜恩敎回霜雪之嚴。況念南洋之巨防。已著前日之茂績。按三道而節制都摠。自往昔每難得人。歷群帥而設施頗多。在近世最爲稱職。豹纛暢威於細柳。戎卒皆服嚴明。蠻舶屛跡於扶桑。隣邦亦知畏戢。嗟餘譽至今未訖。顧末弊視古愈繁。軍政久狃於昇平。想有樓櫓之廢閣。財力孔艱於需用。每多鞭靴之尾閭。妙簡屢煩於遞更。非無驍姿之可用。敗局殆艱於收拾。莫如熟手之是續。玆授卿以三道統制使兼慶尙右道水軍節度使。卿其勉叨宿趼。祗聽明誥。壁壘之精彩依舊。宛有虎在山之威。鎭堡之號令如新。佇見鯨息浪之喜。惟臨邊備禦之策。固所稔知。若隨便措置之方。尤宜加勉。於戲。前後之經歷已久。何妨九載之重臨。內外之職任惟均。須思衆瘼之丕革。庶補卿東隅之失。要紓我南顧之憂。故玆敎示。想宜知悉。知製敎臣李晉圭製進
정조 2년
戊戌七月初九日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。國榮曰。惠慶宮問安。夜間。何如。上曰。與昨一樣矣。國榮曰。湯劑進服後。膈候及煩熱之候。亦何如。上曰。姑無顯減矣。國榮曰。水剌進御多寡。何如。上曰。膈滯之候。尙未降解。故不得善進矣。國榮曰。諸醫。皆以六和湯連爲進服。則當漸次差減云。症候雖甚不輕。似無彌留之慮矣。上曰。昨日御將事。可謂寒心。欲知取才擧案之爲幾何。使之知入。則何時下敎。而最晩始入。已極稽忽。且聞取才之時。多有招謗之事。立法之初。有何如此駭聽之擧乎。爲人之儱侗。曾所稔知。事事顚錯。實難一味容貸矣。國榮曰。招謗之事。臣亦未及聞知。擧案之最後知入。以夜深之故。往來之際。自致遲滯矣。命退去。諸臣以次出。
정조 2년
戊戌七月初九日申時。上御誠正閣。來待玉堂入侍時。行左承旨鄭民始。修撰鄭志儉。記事官鄭東浚林錫喆金勉柱。以次進伏訖。命書傳敎曰。副校理鄭志儉。公忠道公州牧按覈御史差下。當日辭朝。命志儉進前。上曰。今見公忠道臣密啓。事情虛實。源委有無。姑不可詳知。而所謂徐命完者。旣已告變。則事當先爲發問於命完。而以道臣密啓觀之。尹哥孟哥之窮凶絶悖之說。狼藉無餘。其他怨國之說。必將不一而足。下去之後。詳細究覈。以期得情。其餘干連發捕者。亦必隨捕隨聞。初再招辭。先爲啓聞。而御史則今日內發程。待朝家指委上來。可也。命書傳敎曰。觀此公忠監司密啓狀本。雖以鎭物之意。只命御史按覈。狀啓中。請捕三人。不可無囚繫之擧。尹昌鼎尹文淵尹守德。竝令該府拿來囚。以待決末。命志儉先退。命書傳敎曰。御將事。不槪於意者久矣。誠以數遞爲悶。迄今含容。大抵儱侗不事事。愈往愈甚。若是不已。御營一局。其可廢而後已。寧不寒心。至於昨日問啓事。猶是細事。而有薦騎士之特命取才。設施本意。果何如。而行之之初。事多招謗。諸凡駭聽之事。不一而足。又如齋日。非特敎而用棍。亦犯近日飭令。而不識不知。此皆不足責也。然一味例勘。殆近兒戲。御營大將李漢膺罷職。民始曰。再明日影禎移奉時。分承史及分兵曹摠府堂郞。預爲差出。然後可以擧行矣。上曰。依近例口傳差出。出榻敎命退。諸臣以次退出。
정조 2년
戊戌七月初九日二更一點。上御誠正閣。右承旨與玉堂入侍時。右承旨洪檢。校理沈念祖。記事官鄭東浚徐龍輔金勉柱。以次進伏訖。上曰。向因紛撓。中原情事。未及詳聞矣。書狀聞見錄之外。有何可聞事耶。念祖曰。別無可聞事。而乾隆則蓋是英主。近因年老。政令事爲之際。間多苛酷而嚴峻。故人皆以此不安矣。上曰。中州之文物。何如。念祖曰。萬里中土。盡入腥氈。所尙者城池甲兵。所重者浮屠貨利。華夏文物。蕩然掃地。甚至大成殿廊。便作街童遊戲之場。簷廡荒頹。庭草茂没。而未見一介靑衿之在傍守護。見此。心懷不覺於悒。而或逢江南士人之能文者。則雖在薙髮左服之中。識見贍博。言辭端雅。以此推之。江南之素稱文明。儘非過語矣。命退。諸臣以次退出。
정조 2년
行都承旨洪國榮宿衛所直。行左承旨鄭民始齋直。右承旨洪檢齋宿。左副承旨金思穆齋宿。右副承旨蔡弘履齋宿。同副承旨李鎭衡齋直。注書柳孟養藥院直鄭東浚齋直。事變假注書李百亨仕。
정조 2년
藥房都提調徐命善。提調具允鈺。右承旨洪檢啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮。氣候一樣。下敎日入侍。宜矣。
정조 2년
鄭民始啓曰。明日動駕時。不可無本兵之長。兵曹判書李徽之。牌招察任。何如。傳曰。允。
정조 2년
傳于李鎭衡曰。政官牌招開政。
정조 2년
兵曹口傳政事。以李邦綏爲禁軍別將。
정조 2년
備邊司薦望。以金相玉爲北兵使。以張志恒爲御營大將。
정조 2년
以備忘記。傳于鄭民始曰。向來事。特尺寸之朽。而其不入已之狀。人皆知之。予則於此人。決不欲捨。此人。亦豈負予哉。新除授御營大將張志恒。卽爲牌招。傳授命召。
정조 2년
鄭民始啓曰。新除授御營大將張志恒。時無職名。令該曹。口傳付軍職。何如。傳曰。允。
정조 2년
李鎭衡啓曰。吏曹判書李重祜。參判金熤。參議李義翊。牌招不進。開政命下之後。如是違牌。不卽擧行。事甚未安。判書參判。更爲牌招開政。何如。傳曰。允。
정조 2년
傳于洪檢曰。軍士房承旨入侍。
정조 2년
以吏曹參議李義翊。牌不進罷職傳旨。傳于李鎭衡曰。只推。一體牌招。
정조 2년
有政。判書李重祜。參判金熤牌不進。參議李義翊。右承旨洪檢進。啓曰。判書李重祐。參判金熤。竝牌招不進。小臣獨政未安。何以爲之。敢稟。傳曰。只出緊任。
정조 2년
以宋持敬爲江西縣令。金基厚爲咸悅縣監。鏡城府使單金相玉。東恩君單申大觀。
정조 2년
兵批。判書李徽之。參判尹坊病。參議李憲默入直進。參知李世奭病。以徐有大爲副護軍。李邦運爲副司果。僉知單具純。北兵使單金相玉。
정조 2년
吏曹口傳政事。以金啓濂爲禁府都事。
정조 2년
鄭民始。以都摠府言啓曰。今日入直內三廳。武兼禁軍及軍兵等。當爲中日習射。而國忌相値。不得爲之之意。敢啓。答曰。知道。
정조 2년
洪檢。以義禁府言啓曰。明日永禧殿擧動時。各差備都事十一員及本府入直都事一員。合以十二員分差。而無以備數。都事任希游在喪之代。令該曹。口傳差出。假都事二員。亦令差出。以爲分排之地。何如。傳曰。允。
정조 2년
戊戌七月初十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。惠慶宮患候。夜間加減。若何。上曰。煩熱之症。似有減勢。而膈候尙靡寧。誠爲焦悶。國榮曰。湯劑連爲進服乎。上曰。昨今日連進矣。命讀公事。國榮讀奏。上曰。謁聖日當張樂。而其日卽予齋戒日也。似不當張樂。謁聖日子。不可不進退矣。國榮曰。然矣。科日若進。則遐方儒生。似有未及之慮。不可不退定矣。上曰。當下敎退定矣。命退去。諸臣以次出。
정조 2년
戊戌七月初十日辰時。上御宣政殿。親押入侍時。行都承旨洪國榮。行左承旨鄭民始。右承旨洪檢。左副承旨金思穆。右副承旨蔡弘履。同副承旨李鎭衡。記事官柳孟養鄭東浚徐龍輔金勉柱。以次侍立。上具翼善冠袞龍袍。出宣政殿。立板位上。弘履。陪香祝趨進。上降板位跪。弘履準祝訖。奉祝進前。上親押。弘履陪香祝還退。上曰。明日酌獻禮。以祭服行事乎。民始曰。動駕時則以朝服。而行祭時。則以祭服矣。上還內。諸臣以次退出。
정조 2년
戊戌七月初十日酉時。上御誠正閣。軍士房承旨入侍時。行左承旨鄭民始。記事官鄭東浚徐龍輔金勉柱。以次進伏訖。上曰。觀此禮曹謁聖擇日。則以二十五日爲之。而此乃齋日。不可行之。招致日官。自今月二十七日。至開月初三日。可合之日。知入。賤臣。承命問奏曰。今月二十七日及開月初二日初三日爲吉云矣。命書傳敎曰。謁聖擇日。禮曹以二十五日入啓。而此日於予坐齋之日也。不可張樂陳賀。而前後日子。無平吉日云。若進定數日。則遠方士子。必多狼狽。又若退定數日。則庭試初試。亦爲相値。謁聖則以今月二十七日退行。庭試初試。以開月初三日擧行。庭試殿試。以旬前後擇日以入。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨洪檢坐。右副承旨金思穆坐。同副承旨蔡弘履坐直。注書柳孟養藥院直鄭東浚仕直。事變假注書李百亨仕。
정조 2년
上在昌德宮。停常參經筳。
정조 2년
大駕詣養志堂。入幕次後。政院玉堂藥房。口傳問安。答曰。知道。
정조 2년
詣永禧殿。入齋室後。政院玉堂藥房。口傳問安。答曰。知道。
정조 2년
傳于鄭民始曰。宣傳官二員待命。騎馬二匹立之。
정조 2년
傳于蔡弘履曰。新除授守命。尙未署經。武科初試在明。在外臺諫改差。近日違牌臺諫。勢難强迫。亦爲許遞。政官待開門牌招開政。
정조 2년
傳于李鎭衡曰。祈晴祭獻官諸執事。淸齋與否。使吏曹郞廳。摘奸以來。
정조 2년
蔡弘履。以吏曹言啓曰。新除授博川郡守李光浹。未經五品。徑擬於四品之望。至蒙天點。矇然不察之失。不勝惶恐待罪。而揆以法例。不可仍置。改差。何如。答曰。知道。旣經摠都。又受官敎云。則當以曾經五品施行。卿則勿待罪。博川郡守李光浹。亦勿改差。
정조 2년
鄭民始。以兵曹言啓曰。卽接西所衛將牒報。則明禮門南邊宮墻一間半許。因雨頹落云。令紫門監。爲先以堅實把子。各別圍排。急速修築。而金虎門入直砲手。依二間例。十名除出。限修築間。嚴加守直之意。敢啓。傳曰。知道。
정조 2년
蔡弘履。以兵曹言啓曰。卽接東所衛將牒報。則內司僕南邊宗廟北墻連接宮墻。一處二間。一處一間。合三間許。因雨頹落云。令紫門監。爲先以把子。着實圍排。亦令該曹。嚴飭該監。堅實改築。而此與他外宮墻有間。自前無軍兵把守之例。其在愼重之道。不可疎忽。建陽入直禁衛軍。量宜除出。限修築間。晝察夜巡之意。分付該軍門。何如。傳曰。允。
정조 2년
戊戌七月十一日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以此進伏訖。國榮曰。夜間聖體。若何。上曰。一樣矣。國榮曰。惠慶宮患候加減。夜來。若何。上曰。今日則少有差勝之勢矣。國榮曰。水剌頻頻進御乎。上曰。雖不頻頻進御。比昨頗勝矣。命讀公事。國榮讀奏。上曰。雨勢如此。神輦移奉時。事甚窘速矣。國榮曰。然矣。出宮時刻尙遠。其間若少止。則甚幸矣。上曰。侍衛軍兵雨具。出榻敎國榮曰。神輦奉安。以何門爲之乎。上曰。以萬安門爲之。國榮曰。養志堂酌獻禮時。百官外班。以何處爲之乎。上曰。以端暉門外爲之。命退去。諸臣以次出。
정조 2년
戊戌七月十一日卯時。上詣養志堂。奉影禎兼行告動駕酌獻禮。入侍時。行都承旨洪國榮。行左承旨鄭民始。右承旨洪檢。左副承旨金思穆。右副承旨蔡弘履。同副承旨李鎭衡。記事官柳孟養鄭東浚徐龍輔金勉柱。以次侍立。上具遠遊冠絳紗袍。乘輿出宣化門。詣協陽門。上曰。侍衛軍兵雨具。出駕前下敎由仁政門。詣萬安門外小次。左通禮。啓請出次。上出詣璿源殿。就板位西向立。行四拜禮訖。入殿內奉審。還詣小次。少頃。左通禮。啓請出次。上改具冕服。執圭出次。詣璿源殿。上曰。都監堂郞及出納大祝。竝入侍。都監都提調領議政金尙喆。堂上兼禮曹判書李景祜。行戶曹判書具允鈺。行工曹判書洪樂性。大祝沈念祖趙時偉。郞廳戶曹佐郞洪義榮。以次進前。奉甲子年御眞冕服本。安于神輿。奉詣養志堂。念祖奉影禎櫃。開櫃奉出影禎。安于神榻上。上進詣榻前。手自奉展訖。就板位西向立。贊禮啓請鞠躬四拜興平身。上鞫躬四拜興平身。贊禮導上詣盥洗位。弘履沃水。檢承水。民始進巾。思穆受巾。贊禮導上詣尊所。西向立。鎭衡擧羃酌酒。思穆奉爵受酒。贊禮導上詣神位前。北向跪。鎭衡奉香。國榮奉爐進前。上三上香。檢進酌。上執以傳弘履。弘履奠酌。上俯伏興。少退跪。念祖進讀祝文訖。贊禮導上還復位。行四拜禮。導上詣望燎位。望燎訖。上陞詣神榻前。奉影禎。安于櫃中。上還詣小次。諸臣以次退出。
정조 2년
戊戌七月十一日辰時。上詣永禧殿。擧動入侍時。行都承旨洪國榮。行左承旨鄭民始。右承旨洪檢。左副承旨金思穆。右副承旨蔡弘履。同副承旨李鎭衡。記事官柳孟養鄭東浚徐龍輔金勉柱。以次侍立。上具遠遊冠絳紗袍。出小次詣養志堂。大祝沈念祖趙時偉。奉影禎櫃。安于神輿。上曰。神輿侍衛整齊。都監堂郞。陪神輿出萬安門。移奉影禎于神輦。軒架作。由仁政門出。上步詣仁政殿月臺下。乘輿出仁政門。降輿乘輦。由敦化門。詣永禧殿紅箭門外。降輦乘輿。入齋殿。左通禮。啓請出次。上改具冕服執圭。詣神門外板位。上行四拜禮。陞詣殿內。尙喆等。奉影禎安于第五室神榻上。上自第一室至第五室。奉審訖。上曰。陪祭百官。竝卽入就位。上詣板位上。西向立。行酌獻禮如儀。儀註上同上還齋殿。上曰。諸司預備。鼓三嚴。上出齋殿門外。命國榮書傳敎曰。永禧殿第五室影禎奉安時。都監都提調領議政金尙喆。熟馬一匹賜給。堂上兼禮曹判書李景祜。行戶曹判書具允鈺。行工曹判書洪樂性。行承政院都承旨洪國榮。各半熟馬一匹賜給。郞廳。雖非其時都監郞廳。旣已蕫役。戶曹佐郞洪義榮。上弦弓一張賜給。當室大祝副司果尹塾。禮房承旨李鎭衡。竝依前例加資。各室大祝。竝兒馬一匹賜給。殿司曺彙振亦。爲依例陞六。令吳泰魯兒馬一匹賜給。本殿守僕。通禮院事知書員。竝令該曹。米布從優題給。事知守僕朴相杓。亦依前例。帖加成給。上乘輿。出紅箭門外。降輿乘輦。詣敦化門。命宣傳官持標信。分往各營陣解嚴。詣協陽門外。降輦乘輿。還內。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨洪檢坐直。右副承旨蔡弘履式暇。同副承旨徐有防坐直。注書柳孟養藥院直鄭東浚仕直。事變假注書李百亨仕。
정조 2년
傳于蔡弘履曰。右承旨率宣傳官入侍。
정조 2년
傳于李鎭衡曰。祈晴祭獻官付標之代。以昨日入直玉堂。塡差受香。
정조 2년
洪檢。以禮曹言啓曰。卽接齊陵參奉所報。則今番大雨。本陵陵上曲墻。自丑方至甲方。廣十四尺五寸。竝與中臺石地臺石。今十一日辰時量頹圮。陵上石物塗灰。間間剝落。丁字閣月廊前面臺石頹圮云。陵上曲墻。有此頹圮之患。不可無慰安之擧。慰安祭不卜日。今十五日設行。本曹堂上郞廳。依例進去。奉審後稟處。何如。傳曰。允。明陵進去。本曹堂郞。本陵奉審後。仍爲前進。奉審齊陵以來。
정조 2년
又啓曰。卽者禮曹郞廳來言。明陵陵上曲墻頹圮處。本曹堂上一員。當爲進去奉審。而判書李景祜。參判徐浩修。參議李秉模。俱有身病。不得進去云。判書參判參議。倂卽牌招。以爲推移進去之地。何如。傳曰。允。
정조 2년
蔡弘履。以兵曹言啓曰。今此謁聖武科初試試官望。磨鍊以入。而當品中可擬之人乏少。依例堂上曾經兵使。竝擬以入之意。敢啓。傳曰。知道。
정조 2년
傳于蔡弘履曰。牌不進試官。更爲牌招。
정조 2년
以備忘記。傳于徐有防曰。予於朝綱。每從寬恕。此雖出於欲寓制以禮之義。而流弊到今。反爲無紀綱之國矣。若此不已。法紀與分義。至於擔却而後已。今日武所許多文試官之無情勢無所據。而無端牌不進。是何義意。試官李在協鄭昌聖李𡊠。姑令更爲牌招。當初一二所文二品試望。只以一人。修正望單入啓。而不請再牌者。已是未妥。而況特敎再招之後。寥無促飭之事。乃於日暮後。始請三招。可謂疎漏之甚者也。當該承旨遞差。
정조 2년
備邊司薦望。以李敬懋爲統制使。
정조 2년
傳于洪檢曰。凡於試牌申飭之下。如有情理之切急者。則陳疏。可也。而未聞直以三牌不進。便作鐵限矣。今聞李在協。以其父病違牌云。而又況此試所。與鎖圍有異。可以朝夕往來乎。禮判之實𧏮。若不至深重。則尤安敢如是乎。可謂無嚴。試官李在協。罷職。
정조 2년
備忘記。副司直徐有防。承旨除授。
정조 2년
有政。吏批。判書李重祜。參判金熤牌不進。參議李義翊。左副承旨洪檢進。
정조 2년
啓曰。判書李重祜。參判金熤。竝牌不進。小臣獨政未安。何以爲之。敢稟。傳曰。只出緊任。
정조 2년
以徐有隣爲大司憲。鄭宇淳爲司諫。高益擎爲掌令。嚴思憲李延年爲持平。李碩九爲獻納。林道浩宋銓爲正言。李大永爲司僕主簿。尹坊爲同義禁。李敬養爲寧邊府使。徐有防李養鼎爲分承旨。兪恒柱爲分兵曹參議。徐懿大爲正郞。兵批。判書李徽之進。參判尹坊病。參議李憲默入直進。參知李世奭病。左副承旨洪檢進。
정조 2년
以徐有慶爲副摠管。李謙彬曺遠振爲文兼。吳益恒爲守門將。副護軍洪彦喆申熤。副司直金魯鎭徐有鍊金翊休金東淵洪樂淵李洪載。分副摠管金光國。都事徐有龍。以上減下。
정조 2년
洪檢啓曰。臣與右副承旨金思穆。伴直矣。金思穆遞差出去。今日伴直無人。同副承旨蔡弘履式暇。右承旨李鎭衡。所當牌招。而拘於廳規。不得請牌。何以爲之。敢稟。傳曰。新除授承旨。牌招入直。
정조 2년
又以禮曹言啓曰。太廟展謁。景慕宮展拜。以望間推擇事。命下矣。今日官推擇。則太廟展謁。今七月十三日辰時。十六日辰時爲吉云。景慕宮展拜。十六日後連有拘忌。二十日平吉云。以何日擧行乎。敢稟。傳曰。以十六日擧行。
정조 2년
又以奉常寺官員。以都提調提調意啓曰。東籍親耕田所種皮稷皮黍。今七月望間。當爲成熟之意。敢啓。傳曰。攝刈。
정조 2년
李鎭衡。以吏曹言啓曰。永禧殿親祭時。當室大祝副司果尹塾。加資事。命下矣。雖已資窮。未經準職。何以爲之。敢稟。傳曰。特爲加資。
정조 2년
洪檢。以御營廳言啓曰。本廳分授宣仁門南邊水門近處。前已頹圮。宮墻二間。已把守處。連接官墻三間許。今日又爲頹落云。東營入直軍十名。前已除出把守。而加定十名。合力守直事。自兵曹草記矣。東營入直鄕軍加定十名。畢築間。晝夜輪回。合力守直之意。敢啓。傳曰。知道。
정조 2년
又以御營廳言啓曰。本廳字內惠化門南邊。駝駱山近處。體城頹毁處。女墻亦已畢築之意。敢啓。傳曰。知道。
정조 2년
又以義禁府言啓曰。慶尙道放未放啓本回啓判付內。南海縣圍籬安置罪人具庠。撤籬事。命下矣。具庠。撤圍籬。依前配所安置事。分付該道道臣之意。敢啓。傳曰。知道。
정조 2년
又以兵曹言啓曰。卽接東所衛將牒報。則宣仁門南邊水門近處。前日頹圮。宮墻二間。已把守處。連接宮墻三間許。今日又爲頹落云。令紫門監。一體堅實圍排。竝卽修築。而東營入直御營軍十名。前旣除出把守。加定十名。合力守直之意。敢啓。傳曰。知道。
정조 2년
蔡弘履。以兵曹言啓曰。卽接西氷庫牒報。則各殿供上氷丁。崇禮門封進。而今因禜祭。城門不通云。莫重御供。以正門封進。供上入來時。姑爲開閉事。該門部將處。分付。何如。傳曰。允。
정조 2년
大提學徐命膺疏曰。伏以臣於今年三月。伏奉聖旨。特解臣史局。俾得專意於先大王行狀。夫天地之化。日月之光。雖奇能辯博之士。尙患摸畫之難。況以臣叢雜之文辭。豈敢議是任哉。非不知陳章控免。讓與詞學之英。而未死賤臣。所以酬報平日覆燾之恩者。惟此一事在耳。舍乎此。則無可爲力也。於是。不揆賤陋。積費精思。凡五閱月。始得撰次成文。然事巨筆弱。分外難開。宏休偉蹟。百不能述其一二。伏地惶愧。無任戰恐。抑臣所帶文衡。一遞之願。銘在心腑。今於此。可以得間矣。臣蒲柳之質。零自秋先。軀殼雖完。神識已非。不惟舊所習熟者。太半亡失。雖如短簡尺牘。亦不免倩人。故一有副急之文。心忙意塞。尤茫然不知措手。昔宋臣李昉。自言病心悖。由於典誥命。臣每讀至此。竊疑其言之太過。不謂臣其踐斯境也。然一身心悖。固無足道。而朝家之設置館閣。將欲倚馬草制。以黼黻皇猷。寧容掩拙充位。上累聖朝器使之政哉。況臣於文衡。本有情勢。區區自劃。殆近十載。今何敢弁髦前日之廉隅。而臣自爲賓僚。常以文字奔走。執役於离筵。及今大猷時升。側迹文衡者。實千古人臣所欲得而未得。此臣所以勉承明命。以自飾其遭逢之盛。撰進行狀。以自效其圖酬之願。然後永辭匪據。復還本分。內全咫尺之守。外免僨誤之罪。惟此一念。炳然如丹。故與人酬酢。常以撰進行狀。爲文衡瓜熟之期。今臣之瓜已熟矣。玆敢罄悉衷曲。嗚呼仁覆之天。伏乞察臣力之不能勝任。諒臣情之非出飾讓。將臣所帶文衡之任。劃卽鐫免。俾私分獲安。職事無闕。千萬懇禱。臣無任屛營之至。答曰。省疏具悉。文衡重任。豈可輕遞。卿其勿辭行公。
정조 2년
大司諫尹師國疏曰。伏以臣之所叨新命。乃下於妖逆未討大論更發之日。臣旣縷喘未泯。則同聲致討。豈後於人。而五朔淹病之餘。近又猝得泄痢。眞元澌陷。轉側須人。嚴召之下。無路承膺。略具短章。擔曳病軀。隨詣禁扃之外。門鑰已下。不得入徹。虧分溺職之罪。不待僚臺之論列。而身固自知。縱荷聖度包容。曲靳譴斥。而在臣區區私義。有不容一刻仍冒。伏乞聖慈。亟降威命。重勘臣罪。以謝公議。俾安賤分焉。噫。沐浴之討。秉彝攸同。未徹之疏。原本尙在。臣雖無狀。亦何可委以情病俱苦。而默然遂已乎。鄭妻之千罪萬惡。眞所謂罄竹難盡者也。群凶之危逼聖躬。而根柢者誰也。諸賊沮遏大策。而爲其嚆矢者誰也。三司之論。臚列無餘。則臣不必覼縷煩複。而經歲請討。鎭日叫閽。畢竟勘斷。不過安置近島而止。噫嘻。此何擧也。臣伏讀處分傳敎下者。至有以先王之心爲心之敎。此有大不然者。今夫鄭妻之罪。上天誅之矣。祖宗絶之矣。一國臣民。咸曰可殺。則洪惟我先大王於昭在天之靈。其必以上天祖宗臣民之心爲心也。亦已明矣。倘殿下。仰體先王之心。而欲彰先王之德。則王法之擧。宜不終朝。而伏閤之三司。特遞旋仍。終至於勘罷。必誅之逆魁。屈法從輕。尙處於城外。用獨斷而拂天人之心。循私恩而壞祖宗之法。區區之愚。竊恐此非所以追先志光聖孝也。伏願亟寢成命。夬施當律。以洩神人之憤焉。臣無任屛營祈懇之至。答曰。省疏具悉。疏陳當留意。爾其勿辭。調理察職。
정조 2년
戊戌七月十二日。兼春秋張顯慶。義禁府啓目。因慶尙監司本道罪人放未放秩啓下狀啓。本府所管未放罪人乙良。依啓聞施行爲白乎旀。他餘罪人等。令刑曹稟處。何如啓。傳曰。依回啓施行爲旀。南海縣圍籬安置罪人具庠段。所犯雖是緊重。譬諸伊時罪人。容有參酌之端。且荐棘旣至屢年。又當大霈。撤籬爲良爲敎。
정조 2년
刑曹啓目。本曹所管咸鏡道定配罪人仍秩。依啓聞施行爲乎矣。稟秩中南奎運元景淵李定等。仍配。仍秩中。權成杓李元泰邊煜等。竝放送。奏御文書。多有做錯。道臣推考。何如啓。傳曰。依回啓施行爲旀。明川府流三千里定配罪人金在河。利城縣流三千里罪人尹日成等段。罪或有輕重。而或年月久矣。或容有可恕。竝放送爲良如敎。
정조 2년
刑曹啓目。本曹所管平安道定配罪人放秩仍秩。依啓聞施行之意。分付道臣。何如啓。傳曰。依回啓施行爲旀。熙川郡定配罪人張文孫。碧潼郡定配罪人李齊柱。肅川郡定配罪人安聖希。永柔縣定配罪人金光普。泰川縣定配罪人李聖聃。或年久或罪輕。竝放送爲良如敎。
정조 2년
刑曹啓目。本曹所管全羅道定配罪人放未放秩。竝依啓聞施行爲乎矣。稟秩中劉伯桓。仍秩中金興淑金重喆朴聖澤韓昌岳婢連伊等。竝放送之意。分付道臣。何如啓。傳曰。依回啓施行爲旀。順天府流三千里罪人陳以範。海南縣流三千里罪人金成海。皆有可恕之端。竝放送爲良如敎。
정조 2년
戊戌七月十二日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。惠慶宮患候。夜來益有差勝之勢乎。上曰。今日則膈候顯減。萬幸。命讀公事。國榮讀奏。上曰。一雨近旬。尙無開霽之意。終爲秋農之災。民事誠爲罔涯。國榮曰。高燥處則尙有餘望。而汚下處已爲判歉云。八域民生。將未免塡連之患。朝家濟恤之策。誠爲罔涯矣。上曰。禜祭方始。上天庶幾默祐。趁卽開霽。則誠萬幸矣。國榮曰。殿下爲民之誠。旣勤且摯。上天庶可以孚格矣。上曰。公州御史。想必阻水。諸囚結末尙遲。以故。京獄三囚之不卽訊問。亦甚疎虞矣。國榮曰。凶孼之滯囚京鄕。尙未究覈。亦甚可悶矣。命讀慶尙道禁府放未放回啓。國榮讀奏。命書判付。上曰。政官。入來開政乎。國榮曰。姑未開政矣。命退去。諸臣以次出。
정조 2년
戊戌七月十二日辰時。上御誠正閣。右承旨與摘奸宣傳官入侍時。行右承旨李鎭衡。記事官鄭東浚徐龍輔金勉柱。宣傳官閔塾申鴻周。以次進伏訖。命宣傳官。各奏所見。塾曰。臣馳往東郊。看審農形。則川邊田畓。幸免沈没之患。田畓各穀。亦不至蹲縮之境。而江邊水漲。爲一丈許矣。鴻周曰。臣馳往楊花津。看審農形。問諸農人。則當此發穗之時。冷雨連注。雖甚可悶。田畓各穀。姑無沈沒。蹲縮之患。水漲爲五尺許云矣。命書傳敎曰。右承旨。馳詣興仁門崇禮門。禮房承旨。馳詣敦義門肅淸門。祈晴祭所奉審。祭物祭井。亦爲看審。諸執事進排官。摘奸以來。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨洪檢坐直。右副承旨蔡弘履坐。同副承旨徐有防坐直。注書柳孟養藥院直鄭東浚仕直。事變假注書李百亨仕。
정조 2년
蔡弘履。以都摠府言啓曰。今日入直內三廳。武兼禁軍及軍兵等。當爲中日習射。而禜祭相値。不得爲之之意。敢啓。傳曰。知道。
정조 2년
洪檢啓曰。左承旨鄭民始。右承旨李鎭衡。今日不爲仕進。卽爲牌招。何如。傳曰。允。
정조 2년
傳于徐有防曰。全羅右水使入侍。
정조 2년
傳于蔡弘履曰。全羅右水使。口傳擇差。
정조 2년
兵曹口傳政事。以柳爲全羅右水使。
정조 2년
洪檢啓曰。卽者校理嚴思晩。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 2년
傳于徐有防曰。同副承旨入侍。
정조 2년
徐有防啓曰。臣敬奉聖敎。馳往傳諭于惠化門外安巖洞。議政府領議政金尙喆。敦寧府領敦寧鄭存謙。議政府左議政徐命善。右議政鄭弘淳所住處。則以爲。臺章峻發。踪地危蹙。逬出城闉。恭俟嚴命。千萬不自意。深夜近侍。來宣聖諭於荒郊訟愆之中。縷縷辭旨。反復昭晰。至有不敢承聞之敎。抑塞罔措。不知所以仰對。臣等於此。豈復以人言。强爲撕捱之計。而第臺疏所請。旣是譴罰。則雖在庶官。其猶自處之不暇。臣等雖萬萬無似。顧其職則大官也。今若怵迫嚴敎。憑藉恩諭。拚棄廉義。厭然冒進。則其傷國體而駭聽聞。豈細故也。千思萬量。實無一分轉動之望。伏地隕越。惟願遄被重勘云矣。敢啓。傳曰。知道。
정조 2년
又以兵曹言啓曰。兼司僕將具純。素患濕冷之症。無時發作。旬月之間。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 2년
京畿儒生。幼學鄭善述任頤周沈允之尹善養李東晩柳師權尹善衡李敏培尹善翼朴昌壽趙鎭五尹之澤李東楹任守白尹之鉉李象鉉尹之鍾李厚性李宜述柳德秀朴光益金述魯朴光赫李天佑閔慶大朴光岳李世喆李宜泰沈憲鎭安宗睦尹楦權性天鄭魯曾沈濯申祥貴梁柏申恂尹學履沈景質南鄭鎭周鄭有升李好裕沈象賢李命奎李晩松尹鋼韓志養等疏曰。伏以。尊賢重德。聖王之盛節。同德腏享。昭代之美典。吾東方前後。儒賢之俎豆尊祀。或由於地號之偶叶。設新廟而享之。或由於道德之相沕。因舊院而配焉。聳八方之觀聽。樹百世之風聲者。固我列聖朝崇儒衛道。扶植斯文之盛德美意也。今殿下。以天縱之聖。懋日新之學。孜孜廈氈。每講夫子之遺書。念念羹墻。克體元聖之善繼。凡所以表章吾道。尊尙先儒之道。一心做去。靡不用極。萬代文治。實基於此。環東土數千里。冠儒服儒者。莫不翹首拭目。喜見儒敎之丕成。豈不休哉。豈不盛哉。竊伏惟念漣川之臨漳書院。卽有宋朱夫子右享之所也。以夫子誠正繼開之學。聖神光輝之德。無論中朝與我東。建院而崇享者。固多其所。而必漣州一區。祠焉而享之。何哉。漣之邑。卽古漳州也。川號漳洲。水名九曲。漳之濱。又有所謂復武夷者存焉。故漣之士。購得朱夫子眞像於中朝。設院而奉安之。蓋取諸尼城夫子院。龍潭武侯祠。首陽淸聖廟之義。諸章甫請額。我肅廟允諭。猗歟大哉。我肅廟卽地興懷。一疏。特許之宏謨懿範。豈非爲今日殿下之所可仰法者。而今夫復武夷之傍。又有所謂華陽谷者。華陽谷之左。又有所謂九龍墟者。漳濱武夷。旣爲先輩之景慕。則華陽九龍。亦豈無後學之興感耶。噫。先正臣文正公宋時烈。道德文章。卽朱夫子後一人。而言行動靜。壹是朱夫子爲法。出處行休。必以朱夫子爲正。上下五百年間。朱門嫡傳。惟先正是已。是以。故相臣權尙夏。撰先正墓表也。有曰。孔子生於周末。時諸侯放恣。亂臣賊子無所懼。作春秋以嚴萬世臣子之防。朱子生於宋末。時戎狄亂華。二帝北狩。力主斥和之論。以明不共戴天之義。先生之生。又當大明之季。目見天地翻覆。四海腥塵。協贊聖謨。以傾否濟屯爲己任。蓋天迫於氣數。不得不一治一亂。而其亂也。必生聖賢。使大綱大法。不墜於地。又其銘曰。義秉春秋。學傳武夷。此蓋斯文之遺訣。先輩之的論。則今此晦翁之院。欲擧升配之禮。而德業之相符。聲氣之相合者。舍先正伊。誰也。且復武夷之華陽。旣與西原之華陽洞。洞名不差。華陽谷之九龍。又與沃州之九龍村。村號相似。地靈儒宗。俱非偶然。而伏況懷德之宗晦堂。公州之忠賢院。禮山之集成祠。朱夫子主享。先正臣配食。已經列聖朝裁定。蔚爲我東國已例。則惟此地名之與同。較三院而尤奇也。心學之相傳。曠百代而專美也。而漳濱之院。獨豈無先正之從配也哉。臣等幸生畿輔。躬躋朱夫子爼豆之庭。敬懷先正之紹統。且感地號之相叶。一路多士。咸造洛下。謹以從配之義。仰籲於殿下尊賢右文之下。伏乞聖明。特賜允許。以光聖德。以幸斯文。千萬幸甚。答曰。具悉。下該曹稟處。
정조 2년
持平李延年。校理嚴思晩沈念祖。正言宋銓林道浩啓曰。請鄭妻爲先削其爵號。亟施邦憲。使四百年宗社。轉危而爲安焉。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。答三司曰。不允。
정조 2년
持平李延年。正言宋銓林道浩啓曰。請新智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻。依金吾初定濟州地定配。籍没家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。答兩司曰。不允。
정조 2년
持平李延年啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙堣。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。快施當律。答府曰。不允。
정조 2년
正言宋銓林道浩啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請寢竄逐罪人朴宗岳放逐之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣爲奴罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄第。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。答院曰。不允。
정조 2년
戊戌七月十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。惠慶宮氣候。今日何如。上曰。與昨漸有差勝之勢矣。命讀公事。國榮讀奏。國榮曰。前掌令申熤。陳疏到院。而以鄭妻島配命下之後。大臣不卽庭請。獨委三司。請大臣譴罷矣。上曰。旣已遞職。則政院似不捧納矣。國榮曰。雖遞職。旣是言事。則微稟後有捧納入啓之例。故已捧納矣。上曰。然則大臣當引嫌矣。國榮曰。似然矣。上曰。如非極罪。則豈可請勘大臣乎。誠甚可駭。國榮曰。其時大臣之不卽庭請。非歇後於沐浴之義。而臺諫之請勘大臣。似涉過矣。上曰。昨日李在協之三違召命。實無義意。若有親病。則何不陳疏。而徒事違牌乎。其在飭勵之道。不可一味寬恕。故特施削職矣。國榮曰。聖敎誠然矣。其在蕫百僚勵紀綱之道。事當施罰矣。命退去。諸臣以次出。